b'\n_START_ARTICLE_\nFrancesco del Cossa\n_START_PARAGRAPH_\nFran\xc4\x8deskas del Kosa (it. Francesco del Cossa, apie 1436\xe2\x88\x921478 m.)\xc2\xa0\xe2\x80\x93 ital\xc5\xb3 ankstyvojo renesanso dailininkas, Feraros dail\xc4\x97s mokyklos atstovas.\n_START_SECTION_\nBiografija\n_START_PARAGRAPH_\nFran\xc4\x8deskas del Kosa gim\xc4\x97 apie 1436 m. Feraroje. Jo t\xc4\x97vas buvo akmens apdirb\xc4\x97jas. F. del Kosa tapytoju pamin\xc4\x97tas 1456 m., ta\xc4\x8diau anks\xc4\x8diausias i\xc5\xa1lik\xc4\x99s jo darbas datuojamas 1469 m., tod\xc4\x97l beveik ne\xc4\xafmanoma nustatyti jo ankstyvojo menininko kelio. F. del Kosa propagavo tipi\xc5\xa1kais Feraros dail\xc4\x97s mokyklai tapusius bruo\xc5\xbeus: sud\xc4\x97tingas drapiruotes, fantastinius uol\xc5\xb3 peiza\xc5\xbeus, i\xc5\xa1kraipytas veik\xc4\x97j\xc5\xb3 anatomines detales. Jis buvo susipa\xc5\xbein\xc4\x99s ir paveiktas Pjero dela Fran\xc4\x8deskos k\xc5\xabrini\xc5\xb3, ta\xc4\x8diau netapo jo pasek\xc4\x97ju. Garsiausiais F. del Kosos k\xc5\xabriniais yra trys freskos Palazzo Schifanoia r\xc5\xabm\xc5\xb3 Feraroje rytin\xc4\x97je sienoje m\xc4\x97nesi\xc5\xb3 tema (kovas, balandis ir gegu\xc5\xbe\xc4\x97), sukurti 1469\xe2\x88\x9270 m. Kartu ties tuo pa\xc4\x8diu projektu dirbo Kozimas Tura. F. del Kosos freskos sulauk\xc4\x97 nepalankaus vertinimo, d\xc4\x97l ko dailininkas paliko Ferar\xc4\x85 ir i\xc5\xa1vyko \xc4\xaf Bolonij\xc4\x85, kur gyveno iki mirties._NEWLINE_Pirmuoju jo k\xc5\xabriniu Bolonijoje buvo altorin\xc4\x97 tapyba su \xe2\x80\x9eGerosios naujienos\xe2\x80\x9c centrine scena (dabar Dresdene). Jis dirbo kartu su Erkole de Rober\xc4\x8diu kurdamas Griffoni altoriaus tapyb\xc4\x85 \xc5\xa0v. Petronijo bazilikoje Bolonijoje. 1474 m. datuotas ir pasira\xc5\xa1ytas Mercanti altorius (dabar Bolonijos pinakotekoje). V\xc4\x97lyvieji F. del Kosos k\xc5\xabriniai rodo duokl\xc4\x99 Antonelo da Mesinos ar Nyderland\xc5\xb3 dailei, kaip \xe2\x80\x9eVyro portretas\xe2\x80\x9c (Tiseno-Bornemisos muziejuje). V\xc4\x97lyvaisiais gyvenimo metais F. del Kosa yra suk\xc5\xabr\xc4\x99s vitra\xc5\xbe\xc5\xb3, k\xc5\xabr\xc4\x97 skulpt\xc5\xabrin\xc4\xaf projekt\xc4\x85. Jis mir\xc4\x97 1478 m. dirbdamas ties Garganelli koply\xc4\x8dios freskomis Bolonijoje. Fran\xc4\x8deskas del Kosa, kartu su Kozimu Tura ir Erkole de Rober\xc4\x8diu, laikomas vienu i\xc5\xa1 trij\xc5\xb3 reik\xc5\xa1mingiausi\xc5\xb3 Feraros dail\xc4\x97s mokyklos atstov\xc5\xb3. Po mirties dailininkas ilgai buvo beveik u\xc5\xbemir\xc5\xa1tas ir D\xc5\xbeord\xc5\xbeas Vazaris v\xc4\x97liau para\xc5\xa1ytoje biografijoje j\xc4\xaf painiojo su Lorencu Kosta. F. del Kosos autoritetas i\xc5\xa1augo, kai buvo nustatyta Palazzo Schifanoia trij\xc5\xb3 fresk\xc5\xb3 jo autoryst\xc4\x97.'